
ACORD DE COOPERARE

Părţile,

1.  Consiliul Județean Maramureș – prin Unitatea Administrativ Teritorială Județul Maramureș, cu sediul în Baia Mare, strada Gh. Şincai, nr. 46, CIF 3627315, cont bancar RO07TREZ24A675000592200X deschis la Trezoreria Baia Mare, reprezentat prin Președinte Gabriel – Valer ZETEA, denumit în continuare PARTENER - beneficiar proiect;

Și

2. Asociația Profesională Neguvernamentală de Asistență Socială (ASSOC) cu sediul în Mun. Baia Mare, str. Lascăr Pană, nr. 3, județul Maramureș, reprezentată prin Sălăjeanu Florian - Valeriu, în calitate de Președinte, denumită în continuare PARTENER - FACTOR INTERESAT; 
3. Centrul Școlar de Educație Incluzivă Sighetu Marmației cu sediul în Mun. Sighetu Marmației, Str. Tisei nr. 1, județul Maramureș, reprezentat prin Vîrsta Liliana Maria, în calitate de Director, denumit în continuare PARTENER - FACTOR INTERESAT;
4. Centrul Şcolar pentru Educaţie Incluzivă Târgu Lăpuş cu sediul în Oraș Târgu Lăpuș,  str. Piața Eroilor, nr. 31, județul Maramureș, reprezentat prin Vătavului Sorin, în calitate de Director, denumit în continuare PARTENER - FACTOR INTERESAT;
5. Colegiul Economic "Nicolae Titulescu" Baia Mare cu sediul în Mun. Baia Mare, str. Progresului nr. 45, județul Maramureș, reprezentat prin Gavra Adrian, în calitate de Director, denumit în continuare PARTENER - FACTOR INTERESAT;
6. Direcția Generală de Asistență Socială și Protecția Copilului Maramureș cu sediul în Mun. Baia Mare, str. Banatului, nr. 1, județul Maramureș, reprezentată prin Silviu Nicolae Ungur, în calitate de Director general, denumită în continuare PARTENER - FACTOR INTERESAT;
7. Inspectoratul Școlar Județean Maramureș cu sediul în Mun. Baia Mare, str. Petofi Sandor, nr. 14, județul Maramureș, reprezentat prin Muntean Ioan, în calitate de Inspector Școlar General,  denumit în continuare PARTENER - FACTOR INTERESAT;
8. Liceul Tehnologic de Transporturi Auto - Baia Sprie cu sediul în Orș. Baia Sprie, str. Aleea Minerilor nr. 1A, județul Maramureș, reprezentat prin Schlesinger Flavia-Diana, în calitate de Director,  denumit în continuare PARTENER - FACTOR INTERESAT;
9. Liceul Tehnologic Special Baia Mare cu sediul în Mun. Baia Mare, Str. 8 Martie, nr. 5-7, județul Maramureș, reprezentat prin Covaci Nicoleta-Elena, în calitate de Director, denumit în continuare PARTENER - FACTOR INTERESAT;
10. Spitalul de Boli Infecțioase și Psihiatrie Baia Mare cu sediul în Mun. Baia Mare, str. Vasile Lucaciu nr. 72, județul Maramureș, reprezentat prin Ludovica Rusu, în calitate de Manager, denumit în continuare PARTENER - FACTOR INTERESAT;
11. Spitalul Clinic Județean de Urgență ”Dr. Constantin Opriș” Baia Mare cu sediul în Mun. Baia Mare, Str. George Coșbuc nr. 31 județul Maramureș, reprezentat prin Pop Rareș Dorin, în calitate de Manager, denumit în continuare PARTENER - FACTOR INTERESAT.
12. Spitalul Municipal Sighetu Marmației cu sediul în Mun. Sighetu Marmației, str. Avram Iancu nr. 22, județul Maramureș, reprezentat prin Dunca Daniel Radu, în calitate de Manager, denumit în continuare PARTENER - FACTOR INTERESAT.
13. Școala Gimnazială Octavian Goga Baia Mare cu sediul în Mun. Baia Mare, str. Vasile Lucaciu nr. 56, județul Maramureș, reprezentată prin Boje Lidia Monica, în calitate de Director, denumită în continuare PARTENER - FACTOR INTERESAT.
14. Universitatea Tehnică Cluj Napoca - Centrul Universitar Nord Baia Mare cu sediul în Mun. Baia Mare, str. Victor Babeș, nr. 62A, județul Maramureș, reprezentată prin Darabă Dinu, în calitate de Prorector,  denumit în continuare PARTENER - FACTOR INTERESAT.
Având în vedere că PARTENERUL beneficiar al proiectului - Consiliul Județean Maramureș are în exercitarea atribuțiilor prevăzute în Ordonanța de Urgență a Guvernului nr. 57/2019 privind Codul Administrativ, cu modificările și completările ulterioare, la art. 173 alin. (1) lit. e) atribuții privind cooperarea interinstituțională pe plan intern și extern și la alin. (7) lit. a) hotărăște, în condițiile legii, cooperarea sau asocierea cu persoane juridice române ori străine, inclusiv cu parteneri din societatea civilă, în vederea finanțării și realizării în comun a unor acțiuni, lucrări, servicii sau proiecte de interes public județean,
În conformitate cu Hotărârea Județului Maramureș - Consiliul Județean nr. 200 din 31 mai 2023 privind aprobarea depunerii în parteneriat a proiectului ”CIBUS – Reducerea risipei alimentare și a deșeurilor în Europa”, în cadrul celui de-al doilea apel de proiecte al programului INTERREG EUROPE 2021-2027, în parteneriat cu Asociația Bulgară a Experților Municipali de Mediu din Bulgaria, ca partener lider și următorii parteneri de proiect: Agenția de Dezvoltare Nicosia din Cipru, Comunitatea Inter-municipală Alto Minho din Portugalia, Municipalitatea Vejle din Danemarca, Consiliul Regional Häme  și Universitatea de Științe Aplicate Häme din Finlanda, Consiliul Județean Galway din Irlanda, Orașul Liège din Belgia. 
Hotărârea Consiliului Județean Maramureș nr. 231 din 27 august 2026 privind aprobarea implementării unei Acțiuni Pilot în cadrul proiectului ”CIBUS - Reducerea risipei alimentare și a deșeurilor în Europa”, din apelul al II-lea de proiecte al Programului INTERREG EUROPE 2021-2027; 
Părțile au convenit la încheierea prezentului acord, prin respectarea următoarelor clauze:
I. OBIECTUL  ACORDULUI

Art.1. Obiectul acordului de cooperare îl reprezintă colaborarea între PARTENER – BENEFICIAR proiect și PARTENERI - FACTORI INTERESAȚI pentru implementarea Acțiunii Pilot aprobate în cadrul proiectului „CIBUS - Reducerea pierderilor și risipei de alimente în Europa”, intitulată „Punte educațională CIBUS pentru reducerea risipei alimentare în Vejle – Liège – Maramureș”. Scopul acordului este dezvoltarea capacității autorităților și instituțiilor publice din județul Maramureș de a implementa măsuri inovative de reducere a risipei alimentare, prin testarea și aplicarea modelului de bune practici preluat de la Municipalitatea Vejle (Danemarca) privind instruirea și formarea personalului din bucătăriile publice, formarea cadrelor didactice, elevilor și studenților și derularea de campanii de conștientizare în școli și universități și realizarea unui ghid electronic comun cu partenerii din Liege (FR) conform aplicației proiectului CIBUS și acțiunii pilot.
Art. 2. Acordul stabilește cadrul general și specific al cooperării pentru atingerea obiectivelor proiectului și ale Acțiunii Pilot „Punte educațională CIBUS pentru reducerea risipei alimentare în Vejle – Liège – Maramureș”.
II. DURATA ACORDULUI 

Art. 3. Prezentul acord intră în vigoare după semnare și își păstrează valabilitatea până la finalul proiectului, respectiv 30 iunie 2028.  Perioada specifică de desfășurare a activităților aferente Acțiunii Pilot este octombrie 2026 – septembrie 2027.
III. OBLIGAŢIILE PĂRŢILOR

Art. 4. Consiliul Județean Maramureș – prin Unitatea Administrativ Teritorială Județul Maramureș - PARTENER – beneficiar se obligă:
· să coordoneze implementarea în județul Maramureș a proiectului „CIBUS - Reducerea pierderilor și risipei de alimente în Europa” și a Acțiunii Pilot „Punte educațională CIBUS pentru reducerea risipei alimentare în Vejle – Liège – Maramureș”;
· să organizeze grupul Parteneri - factori interesați din județul Maramureș, care vor fi implicați activ în implementarea Acțiunii Pilot în cadrul unor întâlniri semestriale și în activitățile de transfer de bune practici;
· să asigure organizarea sesiunilor de formare și instruire practică destinate personalului din blocul alimentar/bucătării publice și cadrelor didactice, studenților și elevilor nominalizați de parteneri pe perioada a 2,5 zile/ sesiune, derularea de campanii de conștientizare în școli și universități și realizarea unui ghid electronic comun cu partenerii din Liege (FR) conform aplicației proiectului CIBUS și acțiunii pilot;
· să pună la dispoziția partenerilor resursele educaționale și promoționale disponibile;

· să disemineze materialele de învățare și să coordoneze îmbunătățirea Planului Județean de Gestionare a Deșeurilor în Județul Maramureș (PJGDM);

· să respecte și să promoveze elementele de identitate vizuală ale Autorității Finanțatoare – Programul INTERREG EUROPE 2021–2027.

Art.5. Partenerii factori interesați se obligă:

· să participe activ la implementarea Acțiunii Pilot „Punte educațională CIBUS pentru reducerea risipei alimentare în Vejle – Liège – Maramureș”;
· să nominalizeze, la solicitarea Consiliul Județean Maramureș – prin Unitatea Administrativ Teritorială Județul Maramureș, persoana de contact pentru colaborarea instituțională și participanții la modulele de formare (personal din blocul alimentar/bucătării publice și/sau cadre didactice, studenților și elevilor nominalizați de parteneri);

· să garanteze și să se asigure că personalul propriu nominalizat respectă OBLIGAȚIA DE A FI PREZENT FIZIC PE TOATĂ PERIOADA DE DESFĂȘURARE A PROGRAMULUI DE INSTRUIRE, conform calendarului stabilit, prezența integrală fiind o condiție obligatorie pentru eliberarea certificatelor de participare și validarea indicatorilor proiectului;

· să asigure disponibilitatea și implicarea activă a reprezentanților nominalizați la întâlnirile semestriale și în cadrul campaniilor educaționale;

· să sprijine derularea campaniilor educaționale și de conștientizare privind risipa alimentară în rândul propriilor beneficiari/elevi și studenți;

· să asigure diseminarea materialelor educaționale și a bunelor practici în rândul angajaților proprii cu acordul prealabil la Partenerului-beneficiar;

· să comunice Partenerului-beneficiar orice situație neprevăzută care poate interveni cu privire la participarea la cursuri sau la desfășurarea acțiunilor comune.
· să participe la promovarea, prin toate mijloacele disponibile, a activităților desfășurate în colaborare cu județul Maramureş, în cadrul Acțiunii Pilot „Punte educațională CIBUS pentru reducerea risipei alimentare în Vejle – Liège – Maramureș”, cu respectarea elementelor de identitate vizuală ale proiectului și ale Autorității finanțatoare;
· să se asigure că fiecare persoană desemnată și înscrisă la cursuri sau evenimentele din cadrul proiectului, completează și semnează Declarația individuală de Consimțământ privind prelucrarea datelor cu caracter personal (GDPR) și drepturile de imagine (foto/video), înainte de începerea sesiunilor de formare;
· să respecte și să promoveze elementele de identitate vizuală ale Autorității Finanțatoare – Programul INTERREG EUROPE 2021–2027.
IV. PROTECȚIA DATELOR CU CARACTER PERSONAL (GDPR)

Art.6. Partenerii sunt obligați să respecte reglementările referitoare la protecția datelor cu caracter personal și cele referitoare la prelucrarea datelor personale, în conformitate cu Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE.
Art.7. Datele cu caracter personal ale cursanților și ale reprezentanților desemnați (nume, prenume, funcție, adresă de e-mail, număr de telefon, imagini foto/video din timpul cursurilor) vor fi prelucrate exclusiv în scopul organizării, derulării, promovării, diseminării, raportării și auditării Acțiunii Pilot CIBUS, finanțată prin Programul INTERREG Europe 2021–2027.
Art. 8. Părțile garantează că au obținut/vor obține consimțământul informat și asumat al persoanelor nominalizate pentru transmiterea datelor lor către Consiliul Județean Maramureș și către Autoritatea de Management/Secretariatul Comun Interreg Europe, în scop de raportare și justificare a indicatorilor proiectului.

Art. 9. Stocarea datelor se va realiza pe durata necesară implementării și monitorizării proiectului CIBUS, în conformitate cu regulile de arhivare ale Programului Interreg Europe 2021–2027.
V. ÎNCETAREA ACORDULUI

Art. 10. Prezentul acord încetează în următoarele situații:

- la expirarea duratei pentru care a fost încheiat;
- de drept, în cazul în care una din părți nu îşi execută una din obligațiile asumate prin prezentul acord sau le execută în mod eronat;
- înainte de termen, cu acordul părților.
VI. DISPOZIŢII FINALE

Art. 11. Modificarea prezentului acord este posibilă numai cu acordul părţilor, caz în care se va încheia act adițional.

Art. 12. Prezentul acord s-a încheiat azi _______2026, în ____ exemplare, câte un exemplar pentru fiecare parte.

